bluuebunny/crossref_metadata_2025 huggingface dataset:
Μελέτη της λοίμωξης από τον ιό της ηπατίτιδας β σε ασθενείς με ρευματικές παθήσεις που υποβάλλονται σε ανοσοκατασταλτική αγωγή
Authors: Αποστολοπούλου Αλεξάνδρα
Published: September 2021

Σκοπός: Ο σκοπός αυτής της προοπτικής μελέτης ήταν να εξεταστεί η ασφάλεια της θεραπείας με anti-TNF παράγοντες σε ασθενείς με ρευματολογικές παθήσεις και λοίμωξη από τον ιό της ηπατίτιδας Β. Μέθοδοι: 14 ασθενείς με χρόνια ηπατίτιδα Β, 19 ασθενείς εμβολιασμένοι για τον ιό της ηπατίτιδας Β και 19 ασθενείς με λανθάνουσα ηπατίτιδα Β περιελήφθησαν στη μελέτη. Όλοι οι ασθενείς που είχαν μολυνθεί από τον ιό της ηπατίτιδας Β έλαβαν θεραπεία με αντιική από του στόματος αγωγή και anti-TNF παράγοντα. Κατά τη διάρκεια της θεραπείας, τα επίπεδα των αντισωμάτων έναντι του αντιγόνου της επιφάνειας της ηπατίτιδας Β (anti-HBS) στους εμβολιασμένους για ηπατίτιδα Β ασθενείς και τα επίπεδα του HBV DNA στον ορό των ασθενών με χρόνια ή λανθάνουσα HBV λοίμωξη παρακολουθήθηκαν. Αποτελέσματα: Κανένα περιστατικό ιικής επανεργοποίησης δεν παρατηρήθηκε σε ασθενείς με λανθάνουσα HBV λοίμωξη, ενώ ο τίτλος των anti-HBs αντισωμάτων σε εμβολιασμένους ασθενείς μειώθηκε. Το ίδιο συνέβει και σε ασθενείς που λάμβαναν μόνο μεθοτρεξάτη. Κανείς από τους ασθενείς με χρόνια HBV λοίμωξη δεν παρουσίαση ρήξη της αντιρρόπησης ή σημαντική αύξηση των επιπέδων της αλανικής αμινοτρασφεράσης. Ένας ασθενής (7%) που λάμβανε λαμιβουδίνη και etanercept παρουσίασε ιική επανεργοποίηση οφειλόμενης στην ανάδειξη μεταλλαγμένου στελέχους ανθεκτικού στη λαμιδουβίνη. Συμπεράσματα:Οι anti-TNF παράγοντες αποτελούν ασφαλή επιλογή για ασθενείς με χρόνια HBV λοίμωξη όταν συνδυάζονται με χορήγηση αντιικής θεραπείας σε σχέση με ασθενείς με HBV λοίμωξη που δεν λαμβάνουν προφύλαξη για την ηπατίτιδα Β. Ανθεκτικά στελέχη του ιού μπορεί να αναδειχτούν σε ασθενείς με χρόνια ηπατίτιδα Β καθιστώντας αναγκαία την αρχική χρήση αγωγής έναντι του ιού της ηπατίτιδας Β με μικρό κίνδυνο αντίστασης και ανάδειξης μεταλλάξεων.
The effects of teaching experience and of in - service training on the beliefs Greek experienced english foreign language teachers hold about foreign language teaching
Authors: Στεργιοπούλου Ευδοκία
Published: September 2021

Η παρούσα διατριβή ερευνά τα πιστεύω των έμπειρων εκπαιδευτικών Αγγλικής στη Δευτεροβάθμια Εκπαίδευση σε σχέση με την επιμόρφωση που λαμβάνουν και με τις προσδοκίες που έχουν από την επιμόρφωση. Τα πιστεύω τους συγκρίνονται με αυτά των σχολικών συμβούλων. Η επιμόρφωση έμπειρων εκπαιδευτικών για να μπορεί να βοηθήσει τους εκπαιδευτικούς να βελτιωθούν θα πρέπει να λαμβάνει υπόψην τα πιστεύω των εκπαιδευτικών πριν τον σχεδιασμό των επιμορφωτικών προγραμμάτων.
Design and synthesis of efficient circuits for quantum computers
Authors: Παυλίδης Αρχιμήδης
Published: September 2021

Οι πρόσφατες εξελίξεις στον τομέα της πειραματικής κατασκευής κβαντικών υπολογιστών με εξαρτήματα αυξημένης αξιοπιστίας δείχνει ότι η κατασκευή τέτοιων μεγάλων μηχανών βασισμένων στις αρχές της κβαντικής φυσικής είναι πιθανή στο κοντινό μέλλον. Καθώς το μέγεθος των μελλοντικών κβαντικών υπολογιστών θα αυξάνεται, η σχεδίαση αποδοτικότερων κβαντικών κυκλωμάτων και μεθόδων σχεδίασης θα αποκτήσει σταδιακά πρακτικό ενδιαφέρον. Η συνεισφορά της διατριβής στην κατεύθυνση της σχεδίασης αποδοτικών κβαντικών κυκλωμάτων είναι διττή: Η πρώτη είναι η σχεδίαση καινοτόμων αποδοτικών αριθμητικών κβαντικών κυκλωμάτων βασισμένων στον Κβαντικό Μετασχηματισμό Fourier (QFT), όπως πολλαπλασιαστής-με-σταθερά-συσσωρευτής (MAC) και διαιρέτης με σταθερά, με γραμμικό βάθος (ή ταχύτητα) ως προς τον αριθμό ψηφίων των ακεραίων. Αυτά τα κυκλώματα συνδυάζονται αποτελεσματικά ώστε να επιτελέσουν την πράξη του modulo πολλαπλασιασμού με σταθερά με γραμμική πολυπλοκότητα χρόνου και χώρου και συνεπώς μπορούν να επιτελέσουν την πράξη της modulo εκθετικοποίησης (modular exponentiation) με τετραγωνική πολυπλοκότητα χρόνου και γραμμική πολυπλοκότητα χώρου. Οι πράξεις της modulo εκθετικοποίησης και του modulo πολλαπλασιασμού είναι αναπόσπαστα μέρη του σημαντικού κβαντικού αλγορίθμου παραγοντοποίησης του Shor, αλλά και άλλων κβαντικών αλγορίθμων της ίδιας οικογένειας, γνωστών ως κβαντική εκτίμηση φάσης (Quantum Phase Estimation). Αντιμετωπίζονται με αποτελεσματικό τρόπο σημαντικά προβλήματα υλοποίησης, που σχετίζονται με την απαίτηση χρήσης κβαντικών πυλών περιστροφής υψηλής ακρίβειας, καθώς και της χρήσης τοπικών επικοινωνιών. Η δεύτερη συνεισφορά της διατριβής είναι μία γενική μεθοδολογία ιεραρχικής σύνθεσης κβαντικών και αντιστρέψιμων κυκλωμάτων αυθαίρετης πολυπλοκότητας και μεγέθους. Η ιεραρχική μέθοδος σύνθεσης χειρίζεται καλύτερα μεγάλα κυκλώματα σε σχέση με τις επίπεδες μεθόδους σύνθεσης. Η προτεινόμενη μέθοδος προσφέρει πλεονεκτήματα σε σχέση με τις συνήθεις ιεραρχικές συνθέσεις που χρησιμοποιούν την μέθοδο "υπολογισμός-αντιγραφή-αντίστροφος υπολογισμός" του Bennett.
Νευροορμονικές μεταβολές ασθενών με αριστερή καρδιακή ανεπάρκεια και ασθενών με πνευμονική καρδιά
Authors: Φλέσσας Νικόλαος
Published: September 2021

Εισαγωγή: Η νευροορμονική ενεργοποίηση (ΝΑ) στην καρδιακή ανεπάρκεια (ΚΑ) σχετίζεται με την πρόοδο της νόσου και δυσμενή πρόγνωση. Λίγα είναι γνωστά για την NA στη δεξιά KA λόγω χρονίας αποφρακτικής πνευμονοπάθειας (ΧΑΠ). Σκοπός: Να διερευνηθούν οι νευροορμονικές διαφορές μεταξύ δεξιάς ΚΑ λόγω ΧΑΠ (πνευμονική καρδία), και δεξιάς ΚΑ συνεπεία αριστερής ΚΑ, και να εκτιμηθεί η συσχέτιση της NA με ηχοκαρδιογραφικούς και εργαστηριακούς δείκτες. Υλικό-μέθοδοι: Μελετήθηκαν 88 ασθενείς, με οξεία απορρύθμιση χρονίας ΚΑ (31 με δεξιά ΚΑ λόγω συστολικής αριστερής ΚΑ, 30 με δεξιά ΚΑ λόγω ΧΑΠ χωρίς αριστερή καρδιακή νόσο, και 27 με αμιγώς αριστερή συστολική ΚΑ χωρίς δυσλειτουργία της δεξιάς κοιλίας). Ελήφθησαν δείγματα αίματος (γενική αίματος, βιοχημικό προφίλ), έγινε μέτρηση εγκεφαλικού νατριουρητικού πεπτιδίου (BNP) και πλήρης ηχοκαρδιογραφική μελέτη. Αποτελέσματα: Τα επίπεδα BNP (p<0.001), κρεατινίνης (p<0.001), και ουρίας (p=0.039), ήταν σημαντικά υψηλότερα στη δεξιά ΚΑ λόγω αριστερής ΚΑ, σε σχέση με την δεξιά ΚΑ λόγω ΧΑΠ. Δεν υπήρχαν σημαντικές διαφορές στα επίπεδα BNP μεταξύ δεξιάς ΚΑ λόγω αριστερής ΚΑ και αμιγώς αριστερής ΚΑ. Στη δεξιά ΚΑ λόγω ΧΑΠ, τα επίπεδα του BNP ήταν 240.26±145.02 pg/ml, και στην πολυπαραγοντική ανάλυση σχετιζόταν αρνητικά με τις ιστικές ταχύτητες ERV (B:-0.079, p=0.007) και ELV (B:-0.053, p=0.002) και υπήρχε ανεξάρτητη θετική συσχέτιση με την ουρία και τον αιματοκρίτη. Συμπεράσματα: Ο βαθμός ΝΑ είναι μεγαλύτερος στην ομάδα των ασθενών με δεξιά ΚΑ λόγω αριστερής ΚΑ με βάση τα επίπεδα του BNP, της ουρίας και της κρεατινίνης. Στη δεξιά ΚΑ λόγω ΧΑΠ υπάρχει ΝΑ που σχετίζεται με δείκτες διαστολικής λειτουργίας της αριστερής και δεξιάς κοιλίας, νεφρικής λειτουργίας και τον αιματοκρίτη.
Εκτίμηση της έκθεσης της ηλεκτρομαγνητικής ακτινοβολίας στην περιοχή των μικροκυμάτων
Authors: Μαρκάκης Ιωάννης-Ανέστης
Published: September 2021

Τις τελευταίες δεκαετίες έχει αυξηθεί ο αριθμός των τηλεπικοινωνιακών εφαρμογών που λειτουργούν στην περιοχή των ραδιοσυχνοτήτων και των μικροκυμάτων. Η χρήση ολοένα και περισσότερων περιοχών του συχνοτικού φάσματος έχει ως αποτέλεσμα να αυξάνεται η έκθεση σε ηλεκτρομαγνητική ακτινοβολία. Συνέπεια των παραπάνω ήταν να αυξηθεί αναλογικά και το ενδιαφέρον της κοινής γνώμης για τις πιθανές βιολογικές επιπτώσεις της ηλεκτρομαγνητικής ακτινοβολίας. Κοινός στόχος πολλών ερευνητών είναι πλέον η εκτίμηση της έκθεσης σε ηλεκτρομαγνητική ακτινοβολία στην περιοχή των μικροκυμάτων. Για την εκτίμηση της έκθεσης χρησιμοποιήθηκαν στην εργασία τρεις διαφορετικές προσεγγίσεις, οι οποίες περιγράφονται στις αντίστοιχες ενότητες. Η πρώτη ενότητα περιλαμβάνει επιτόπιες μετρήσεις με τη χρήση συχνοεπιλεκτικού μετρητή και εκθεσιομέτρων. Περιγράφεται μία καινούρια μεθοδολογία, η οποία συνδυάζει τις μετρήσεις των δύο αυτών οργάνων για την εκτίμηση της μέγιστης έκθεσης σε κλειστούς χώρους. Στη δεύτερη ενότητα παρουσιάζεται η διαδικασία παραγωγής μίας προσεγγιστικής σχέσης για τον υπολογισμό του ρυθμού ειδικής απορρόφησης (SAR) σε ανθρώπινους ιστούς από βραχέα δίπολα που λειτουργούν σε κοντινές αποστάσεις. Η προσεγγιστική σχέση επαληθεύεται με μετρήσεις και προσομοιώσεις και συγκρίνεται με παρόμοιες μεθόδους που έχουν προταθεί. Επίσης, στην ίδια ενότητα, παρουσιάζεται και η συσχέτιση μεταξύ του μέγιστου και του χωρικά μεσοποιημένου ρυθμού ειδικής απορρόφησης. Στην τρίτη ενότητα εξετάζονται δύο διαφορετικές τηλεπικοινωνιακές εφαρμογές που χρησιμοποιούν την τεχνολογία του RFID ως προς την έκθεση σε ηλεκτρομαγνητική ακτινοβολία. Το πρώτο κομμάτι αφορά σε έναν φορητό πρωτότυπο RFID αναγνώστη, ο οποίος τοποθετείται απέναντι από ανθρώπινα μοντέλα και εκθέτει διαφορετικά σημεία τους, ενώ στο δεύτερο κομμάτι σχεδιάζεται και αξιολογείται ένα αυτοματοποιημένο σύστημα διαχείρισης βιβλιοθήκης, το οποίο χρησιμοποιεί RFID κεραίες για την ανίχνευση των βιβλίων στα ράφια.
Η λογιστική και η διαχείριση του διανοητικού κεφαλαίου
Authors: Μανωλοπούλου Ειρήνη
Published: September 2021

Το Διανοητικό Κεφάλαιο (Intellectual Capital) διαμορφώνει τα πλαίσια της σύγχρονης επιχειρηματικής πραγματικότητας. Σκοπός της παρούσας διατριβής αποτελεί κατ’ αρχήν η μελέτη της παροχής πληροφόρησης του Διανοητικού Κεφαλαίου από τις ελληνικές επιχειρήσεις εν μέσω κρίσης. Η διαχρονική εξέλιξη, η έκταση και οι προσδιοριστικοί παράγοντες των γνωστοποιήσεων του Διανοητικού Κεφαλαίου εξετάζονται διεξοδικά βάσει της μεθόδου ανάλυσης περιεχομένου (content analysis). Επιπλέον, μέσω της ταξινόμησης των επιχειρήσεων σε κλάσεις σύμφωνα με τεχνικές εξόρυξης δεδομένων, η διατριβή επιδιώκει την σκιαγράφηση του προφίλ των επιχειρήσεων που ανήκουν σε κάθε κλάση καθώς και τον καθορισμό των συντελεστών διαφοροποίησης των κλάσεων μεταξύ τους. Η διατριβή παράλληλα διερευνά το ρόλο των άυλων περιουσιακών στοιχείων, όπως αναγνωρίζονται από την ελληνική λογιστική νομοθεσία, ως οδηγού της εταιρικής επίδοσης εστιάζοντας ομοίως στο διάστημα της χρηματοοικονομικής κρίσης. Υπό την προσέγγιση της δυναμικής φύσεως του Διανοητικού Κεφαλαίου, η διατριβή επιπρόσθετα ανιχνεύει τις ροές-αλληλεπιδράσεις μεταξύ των δεξιοτήτων του ανθρώπινου κεφαλαίου και των επενδύσεων σε Έρευνα και Ανάπτυξη (R&D) των ελληνικών επιχειρήσεων συνενώνοντας μια βάση ενοποιημένων δεδομένων εργοδοτών-εργαζομένων (Έρευνα Διάρθρωσης και Κατανομής των Αμοιβών στις Επιχειρήσεις) με δεδομένα σε επίπεδο καταστήματος από την Ετήσια Έρευνα Βιομηχανίας και Βιοτεχνίας. Τα αποτελέσματα καταδεικνύουν την ανεπαρκή αντίληψη των ελληνικών επιχειρήσεων αναφορικά με την δημιουργία αξίας βάσει του Διανοητικού Κεφαλαίου. Η πληροφόρηση για το Διανοητικό Κεφάλαιο προβάλλει στενά συνδεδεμένη με τα ισχύουσα λογιστική νομοθεσία ενώ η εθελοντική πληροφόρηση καταγράφεται εξαιρετικά περιορισμένη. Το υποβαθμισμένο ποσοστό των άυλων περιουσιακών στοιχείων στο σύνολο της εταιρικής περιουσίας καθώς και η μερικώς αρνητική συσχέτιση μεταξύ των άυλων πόρων και της εταιρικής επίδοσης φανερώνουν επίσης την έλλειψη στρατηγικής έμφασης στα άυλα περιουσιακά στοιχεία και την αναποτελεσματική διοίκηση τους, με τo άυλο ενεργητικό ωστόσο να ενισχύει την επιχειρησιακή επίδοση κατά την περίοδο της κρίσης. Υπό το πρίσμα της δυναμικής φύσης του Διανοητικού Κεφαλαίου, τα ευρήματα υπογραμμίζουν την αρνητική σχέση μεταξύ των επενδύσεων Έρευνας και Ανάπτυξης (R&D), βασικού στοιχείου του δομικού κεφαλαίου και του ανθρώπινου κεφαλαίου υψηλών δεξιοτήτων.
Γονιδιακές διαταραχές στον καρκίνο του παχέος εντέρου
Authors: Κριθάρης Αντώνιος
Published: September 2021

Η κυτταρολογία υγρής φάσης στην ανάλυση του κυτταρικού κύκλου και των γονιδιακών διαταραχών στον καρκίνο του παχέως εντέρου. Σκοπός της παρούσας εργασίας είναι η διερεύνηση των δυνατοτήτων εφαρμογής μοριακών τεχνικών σε υλικό που ελήφθη με ψήκτρα από φυσιολογικό βλεννογόνο και από καρκινικές αλλοιώσεις του παχέος εντέρου, και αποθηκεύτηκε-διατηρήθηκε σε διάλυμα κυτταρολογίας υγρής φάσης ThinPrep®. Ειδικότερα, έγινε διερεύνηση των δυνατοτήτων εφαρμογής της μεθόδου (ThinPrep®) για την ανίχνευση μεταλλάξεων του Kras, την ανίχνευση ανευπλοειδιών και την ανάλυση του κυτταρικού κύκλου, με την προοπτική της χρήσης των τεχνικών αυτών στην στοχευμένη θεραπεία. Συλλέχθηκαν 244 δείγματα, 122 ζεύξη δειγμάτων από αδενοκαρκίνωματα και παρακείμενο φυσιολογικό βλεννογόνο. Τα αποτελέσματα υποστηρίζουν πως το ThinPrep® αποτελεί εξαιρετική επιλογή για την λήψη και αποθήκευση δειγμάτων που προορίζονται για ανάλυση με τεχνικές μοριακής βιολογίας, καθώς είναι εφικτός ο προσδιορισμός ανευπλοειδιών και ο πολλαπλασιασμός μεγάλων τμημάτων DNA και RNA.Τα ποσοστά των μεταλλαγών του KRAS του δείγματός μας, συμβάδισαν με τα διεθνώς δημοσιευμένα αποτελέσματα μεγάλων πολυκεντρικών ερευνών, με μόνη εξαίρεση την αυξημένη μεταλλαγή της γλυκίνης του κωδικονίου 12 σε κυστεΐνη που εμφανίζεται σε σχεδόν τριπλάσιο ποσοστό σε σύγκριση με διεθνείς μελέτες αναφοράς όπως η RASCAL ΙΙ. Tο εύρημα χρήζει περεταίρω διερεύνησης σε μεγαλύτερο δείγμα για να ελεγχθεί α) η στατιστική σημαντικότητα του στον Ελληνικό πληθυσμό, αλλά και β) η ιδιαιτερότητα των ασθενών αυτών σε σχέση με την θεραπευτική αγωγή και την πρόγνωση. Στο δείγμα μας το ποσοστό των ανευπλοειδικών δειγμάτων πλησιάζει το 45% και των περιδιπλοειδικών το 18%, ποσοστό που είναι αντίστοιχο με τις διεθνείς δημοσιευμένες μελέτες. Το 85,5% των αδενοκαρκινωμάτων με ανευπλοειδία σταδιοποιήθηκαν ως Τ3 ή Τ4, ενώ μόνο το 14,5% ως Τ2. Τα περιδιπλοειδικά αδενοκαρκινώματα σταδιοποιήθηκαν ως Τ3 ή Τ4 στο 86,4%. Εκ των ανευπλοειδικών περιστατικών το 56,4% παρουσίασε μεταστάσεις σε επιχώριους λεμφαδένες, ενώ εκ των περιδιπλοειδικών το 40,1%. Όσα περιστατικά είχαν τρεις κλώνους κυττάρων, είχαν ήδη αναπτύξει μεταστάσεις σε επιχώριους λεμφαδένες. Τα ευρήματα αυτά συνηγορούν στην επιλογή επιθετικότερης θεραπευτικής προσέγγισης από τον θεράποντα ιατρό (ογκολόγο και/ή χειρουργό). Συμπερασματικά, η λήψη υλικού από καρκινώματα του παχέος εντέρου σε ThinPrep® καθιστά εφικτή την διεξοδική ανάλυση των μοριακών χαρακτηριστικών τους.
Ελεγχόμενη μεταβολή των ιδιοτήτων μεταφοράς ενός υπεραγωγού (ΥΑ) με χρήση σιδηρομαγνητικών (ΣΜ) συστατικών
Authors: Αριστομενοπούλου Ειρήνη
Published: September 2021

Η παρούσα διδακτορική έρευνα εστιάζεται στην μελέτη των ιδιοτήτων μεταφοράς του υπεραγώγιμου υμενίου στις τριστρωματικές νανοδομές (ΤΝ) Σιδηρομαγνήτης/Υπεραγωγός/Σιδηρομαγνήτης (ΣΜ/ΥΑ/ΣΜ) παρουσία παράλληλου εξωτερικού μαγνητικού πεδίου. Τα βασικά φαινόμενα που παρατηρούνται σε αυτές τις ΤΝς είναι το φαινόμενο του υπεραγώγιμου διακόπτη-σπιν (superconducting spin-valve effect (sSVE)) και το φαινόμενο της υπεραγώγιμης μαγνητοαντίστασης (superconducting magnetoresistance effect (sMRE)). Τα sSVE και sMRE, παρόλο που είναι διαφορετικής φύσης, αναφέρονται στην τροποποίηση των ιδιοτήτων μεταφοράς του ΥΑ υμενίου και υποκινούνται από την παράλληλη-στο-επίπεδο και κάθετη-στο-επίπεδο συνιστώσα της μαγνήτισης των εξωτερικών ΣΜ υμενίων, αντίστοιχα. Αναλυτικές μετρήσεις της μαγνήτισης και της μαγνητοαντίστασης πραγματοποιήθηκαν σε ΤΝς Co(dCo)/Nb(dNb)/Co(dCo) με πάχη dCo=10-200 nm και dNb=13-50 nm. Η ανισοτροπία σχήματος (που είναι εξωγενής ιδιότητα των ΣΜ υμενίων) και ο μηχανισμός πόλωσης ανταλλαγής (που επιβάλλεται μέσω ενός επιπλέον αντισιδηρομαγνητικού υμενίου CoO που προστέθηκε σε επιλεγμένες ΤΝς) χρησιμοποιήθηκαν για την κατανόηση των φυσικών μηχανισμών που σχετίζονται με τα φαινόμενα αυτά. Βασιζόμενοι σε πειραματικά δεδομένα ανακαλύψαμε τις παραμέτρους που επηρεάζουν την ένταση του sMRE, αυτές είναι: α) η δομή των μαγνητικών τομέων των ΣΜ υμενίων, β) η διαφορά των συνεκτικών πεδίων των εξωτερικών ΣΜ υμενίων, γ) η απόσταση των ΣΜ υμενίων και δ) η ποιότητα του ΥΑ υμενίου. Επιπλέον, σε ΤΝς Co/Nb/Co που αποτελούνται από παχιά υμένια Co, όπου κυριαρχεί η κάθετη-στο-επίπεδο μαγνητική ανισοτροπία, παρατηρήσαμε μια σημαντική επανείσοδο (reentrance) στην γραμμή του άνω κρίσιμου πεδίου του ΥΑ, Hc2(T), στην περιοχή των μικρών πεδίων και σε θερμοκρασίες κοντά στην κρίσιμη θερμοκρασία. Αναφορικά με την βελτιστοποίηση του sMRE, προτείνουμε: α) ένα θεωρητικό μοντέλο που βασίζεται σε θεωρητικές προσομοιώσεις των εγκάρσιων διαφευγόντων διπολικών πεδίων, Hz,dip, που εμφανίζονται στο κέντρο των κάθετων-στο-επίπεδο μαγνητικών τομέων (ΜΤ) για ομογενή και ανομοιογενή μικρομαγνητικά χαρακτηριστικά (μαγνήτιση κόρου, Msat και πλάτος ΜΤ, DMΤ) και β) ένα φαινομενολογικό μοντέλο που βασίζεται σε πειραματικά δεδομένα και ενσωματώνει τις μακροσκοπικές παραμέτρους και τα μικροσκοπικά χαρακτηριστικά μεγέθη των ΥΑ (κρίσιμη θερμοκρασία ΥΑ, Tc, πλάτος υπεραγώγιμης μετάβασης, ΔTc, μήκος συσχέτισης σε μηδέν θερμοκρασία, ξ(0)) και των ΣΜ (πλάτος των ΜΤ, DΜΤ και πλάτος των τοιχωμάτων των ΜΤ, DΤΜΤ) συστατικών. Επίσης, βρήκαμε τις κρίσιμες παραμέτρους για τον διαχωρισμό του sSVE από το sMRE. Τέλος, ερευνήσαμε πώς οι ιδιότητες μεταφοράς των ΤΝ ΣΜ/ΥΑ/ΣΜ μπορούν να εφαρμοστούν για το σχεδιασμό διατάξεων που έχουν ως βάση τον ΥΑ και λειτουργούν σε κρυογενικό περιβάλλον. Τα αποτελέσματα της παρούσας διατριβής αποδεικνύουν ξεκάθαρα την ελεγχόμενη μεταβολή των ιδιοτήτων μεταφοράς ενός YA με τη χρήση ΣΜ συστατικών και αναδεικνύουν τους φυσικούς μηχανισμούς που υποκινούν την εμφάνιση των sSVE και sMRE στις ΤΝς ΣΜ/ΥΑ/ΣΜ.
Προσκοπική κίνηση και πολιτικές συνιστώσες στην Ελλάδα κατά τον 20ο αιώνα
Authors: Τσουκαλάς Αθανάσιος
Published: September 2021

Η άμεση εμπλοκή του Προσκοπισμού στο πεδίο της κοινωνικής και πολιτικής διαπαιδα-γώγησης και στη διαμόρφωση ανάλογης συνείδησης στους νέους, καθιστά την Κίνηση αυτή ενδιαφέρουσα από ιστορική και πολιτική άποψη. Σκοπός της διατριβής ήταν η διερεύνηση και τεκμηρίωση των σχέσεων της Προσκοπικής Κίνησης με την πολιτική συγκυρία και την εκάστοτε κρατική εξουσία από την ίδρυσή της το 1910, έως το 1950 στην Ελλάδα. Η ελληνική Βιβλιογραφία για τον Προσκοπισμό υπήρξε υπερβολικά περιορισμένη. Ω-στόσο η Αρχειακή και η δια ζώσης έρευνα, ανέδειξε έναν όγκο αταξινόμητου και ανεξερεύ-νητου υλικού στην Ελλάδα, αλλά και σε αρχεία από την Μεγάλη Βρετανία. Προσεγγίστηκε το φαινόμενο του Προσκοπισμού στην Ελλάδα μέσα από τις ιδεολογικές και πολιτικές του συνιστώσες, εξετάζοντας παράλληλα και την θεσμική του παράδοση, δη-λαδή την επιρροή που άσκησαν οι θεσμοί στην κατοπινή του εξέλιξη. Η μεθοδολογική προσέγγιση στον ελληνικό 20ο αιώνα, έγινε μέσα από τις μεγάλες ιστο-ρικές και πολιτικές τομές του, δηλαδή το Κίνημα του 1909, τον Εθνικό Διχασμό, την Μι-κρασιατική Καταστροφή, την Κατοχή και τον Εμφύλιο. Το συμπέρασμα της έρευνας , το οποίο τεκμηριώνεται με αδιαμφισβήτητα τεκμήρια, είναι πως το συμφέρον των κυρίαρχων τάξεων διεθνώς, επέβαλλε την δημιουργία ενός εξωσχολι-κού συστήματος αγωγής για τη νεολαία των μικροαστικών κυρίως στρωμάτων, το οποίο όμως μετεξελίχθηκε σε κίνημα σωματικής, συναισθηματικής και κοινωνικής χειραφέτησης, αλλά και επιχείρηση φυσικής, ιδεολογικής και πολιτικής χειραγώγησης. Η εξάπλωση του Προσκοπισμού στην Ελλάδα και η δυναμική του στη νεολαία, γρήγορα τον οδήγησαν στη σφαίρα επιρροής κρατικών κέντρων εξουσίας. Κύριο χαρακτηριστικό και πολιτική πρακτική της εκάστοτε πολιτικής εξουσίας στην Ελλάδα, υπήρξε η προσπάθεια να ποδηγετήσει και να ηγεμονεύσει τον Προσκοπισμό, έχοντας πάντοτε σαν τελικό σκοπό την χειραγώγηση της ελληνικής νεολαίας μέσω και της εξωσχολικής αγωγής. Ο Ελληνικός Προσκοπισμός άντεξε και αντεπεξήλθε στις επεμβάσεις που δέχτηκε από την κρατική εξουσία και τις κατά καιρούς ιδεολογικές παρεκτροπές της ηγεσίας του, κυρίως λόγω των θεσμικών χαρακτηριστικών που απέκτησε κατά τη διαμορφωτική του περίοδο και που διαφύλαξαν τις δημοκρατικές καταβολές του, προσφέροντάς του συγχρόνως λόγο και ουσία στη διαπαιδαγώγηση των νέων μέχρι και σήμερα.
Προσομοίωση βιολογικών διεργασιών καρκίνου
Authors: Γιατίλη Σταυρούλα
Published: September 2021

Αντικείμενο της παρούσας διδακτορικής διατριβής είναι η ανάπτυξη και υλοποίηση ενός τετραδιάστατου, πολυκλιμακωτού μοντέλου προσομοίωσης της ανάπτυξης όγκων του εγκεφάλου και συγκεκριμένα του πολύμορφου γλοιοβλαστώματος και της διήθησής του σε γειτονικούς φυσιολογικούς ιστούς. Ο πολυκλιμακωτός και συγκεκριμένα τρικλιμακωτός (tri-scale) χαρακτήρας του μοντέλου περιλαμβάνει τρία επίπεδα βιοπολυπλοκότητας, το κυτταρικό επίπεδο (πολλαπλασιασμός κυττάρων και κυτταρικός θάνατος), το ιστικό επίπεδο (λευκή ουσία, φαιά ουσία, εγκεφαλονωτιαίο υγρό, οστό) και το οργανικό επίπεδο (εγκέφαλος, κρανίο). Η μελέτη και κατανόηση της διηθητικής συμπεριφοράς των γλοιωμάτων, η οποία αποτελεί σημαντικό πεδίο έρευνας, βασίζεται στην εξίσωση αντίδρασης – διάχυσης με αρχικές συνθήκες και αδιαβατικές οριακές συνθήκες Neumann.Κεντρικός στόχος της εργασίας είναι η λεπτομερής και εξονυχιστική αριθμητική εφαρμογή των οριακών συνθηκών Neumann σε τρεις διαστάσεις, που υπαγορεύονται από την ύπαρξη του κρανίου. Για την επίλυση του προβήματος εφαρμόστηκε η μέθοδος των πεπερασμένων διαφορών και πιο συγκεκριμένα η μέθοδος Crank-Nicolson σε συνδυασμό με τη μέθοδο των συζυγών κλίσεων (conjugate gradient). Υλοποιήθηκαν δύο εκδοχές του μοντέλου: η ομογενής και η μη ομογενής. Η πρώτη προσεγγιστική εκδοχή κάνει χρήση ομογενούς εγκεφαλικού ιστού ενώ η δεύτερη εκδοχή δίνει έμφαση στην ετερογένεια του εγκεφαλικού ιστού και κάνει διάκριση ανάμεσα στη λευκή ουσία, τη φαιά ουσία και το εγκεφαλονωτιαίο υγρό. Για την επιβεβαίωση της εγκυρότητας και αξιοπιστίας του μοντέλου, έγιναν διάφοροι ποσοτικοί και ποιοτικοί έλεγχοι. Τα αρχικά αποτελέσματα των προσομοιώσεων της ελεύθερης ανάπτυξης του γλοιοβλαστώματος ενισχύουν σημαντικά την αξιοπιστία του μοντέλου. Μέσω των in silico πειραμάτων σε ελεύθερα διαθέσιμα πραγματικά ιατρικά απεικονιστικά δεδομένα ανθρώπινου εγκεφάλου σε συνδυασμό με τα πορίσματα της βιβλιογραφικής επισκόπησης των κυτταροκινητικών ιδιοτήτων, ο προσομοιούμενος όγκος έδειξε να ικανοποιεί την κλινικά αναμενόμενη μακροσκοπική συμπεριφορά του γλοιοβλαστώματος καθώς και την αδιαβατική συμπεριφορά του κρανίου χωρίς τεχνητή απώλεια κυττάρων στο όριο κρανίου-εγκεφάλου. Προκειμένου να επιβεβαιωθεί ο ρεαλισμός των προβλέψεων των δύο προσεγγίσεων του μοντέλου, χρησιμοποιήθηκαν κλινικά δεδομένα από παρατηρήσεις, που αφορούν στο εύρος των τιμών για το χρόνο διπλασιασμού του γλοιοβλαστώματος και επιβεβαιώθηκε ικανοποιητική συμφωνία μεταξύ του προσομοιούμενου χρόνου διπλασιασμού και μίας τιμής του που αναφέρεται στη βιβλιογραφία.Το μοντέλο, το οποίο υλοποιείται σε γλώσσα προγραμματισμού C++, είναι δυνατόν να αποτελέσει το βασικό τμήμα ενός Ογκοπροσομοιωτή, ο οποίος θα μπορούσε στο μέλλον να χρησιμοποιηθεί σαν «εργαλείο» εξατομικευμένης βελτιστοποίησης θεραπευτικών στρατηγικών μέσω πειραμάτων in silico (= στον υπολογιστή) αξιοποιώντας τα πολυκλιμακωτά βιοιατρικά δεδομένα του κάθε ασθενούς και να παρέχει αξιόπιστη υποστήριξη ιατρών στη λήψη αποφάσεων σχετικά με την επιλογή του καλύτερου θεραπευτικού σχήματος και τη βελτιστοποίηση της θεραπευτικής αγωγής για κάθε ξεχωριστή περίπτωση.
Τραγικό και παράλογο στο σύγχρονο γαλλικό θέατρο
Authors: Κοσμοπούλου Δέσποινα
Published: September 2021

Στην παρούσα διατριβή πραγματοποιείται μια διαδρομή του τραγικού και του παράλογου από την αρχαιότητα μέχρι τον Πιραντέλλο, τους εκπροσώπους του σύγχρονου θεάτρου και κυρίως του Ζενέ. Η μέθοδος που ακολουθείται είναι η Σημειωτική, η οποία στηρίζεται στις αριστοτελικές αρχές και στις βασικές θεωρίες της λογοτεχνίας. Στόχος της έρευνας είναι η ανάδειξη του Πιραντελλισμού σε σύστημα, μέθοδο και κώδικα θεατρικών αξιών, αλλά ταυτόχρονα και σε φιλοσοφικό θεώρημα που τονίζει την σχέση τραγικού, λογικού παραδόξου και παραλόγου διά των αντικειμένων του καθρέφτη, της μάσκας και της τελετουργίας. Ως απώτερος στόχος προτείνεται η ανανεωμένη μορφή του τραγικού στο σύγχρονο δράμα.
Swelling of lignocellulosic materials in water and organic liquids
Authors: Μαντάνης Γεώργιος
Published: September 2021

Ο ΡΥΘΜΟΣ ΚΑΙ Η ΜΕΓΙΣΤΗ ΔΙΟΓΚΩΣΗ ΟΡΙΣΜΕΝΩΝ ΕΙΔΩΝ ΞΥΛΟΥ, ΤΗΣ ΒΟΡ. ΑΜΕΡΙΚΗΣ, ΟΠΩΣ ΚΑΙ ΑΠΟΜΟΝΩΜΕΝΗΣ ΚΥΤΤΑΡΙΝΗΣ, ΣΕ ΝΕΡΟ ΚΑΙ ΣΑΡΑΝΤΑ ΟΡΓΑΝΙΚΑ ΑΝΤΙΔΡΑΣΤΗΡΙΑ ΜΕΛΕΤΗΘΗΚΑΝ ΕΠΙΣΤΑΜΕΝΑ ΣΕ ΑΥΤΗ ΤΗ ΔΙΔΑΚΤΟΡΙΚΗ ΔΙΑΤΡΙΒΗ ΜΕ ΤΗ ΧΡΗΣΗ ΕΝΟΣ ΝΕΟΥ ΣΥΣΤΗΜΑΤΟΣ Η/Υ ΤΥΠΟΥ LVDT. ΑΠΟΔΕΙΧΤΗΚΕ ΟΤΙ Ο ΡΥΘΜΟΣ ΔΙΟΓΚΩΣΗΣ ΤΟΥ ΞΥΛΟΥ ΑΚΟΛΟΥΘΕΙ ΕΥΘΥΓΡΑΜΜΗ ΣΧΕΣΗ (ΠΡΩΤΟΥ ΒΑΘΜΟΥ) ΣΕ ΣΥΝΑΡΤΗΣΗ ΜΕ ΤΗΝ ΘΕΡΜΟΚΡΑΣΙΑ ΔΕΙΚΝΥΟΝΤΑΣ ΕΝΑΝ ΠΙΘΑΝΟ ΧΗΜΙΚΟ ΜΗΧΑΝΙΣΜΟ. ΟΙ ΣΧΕΤΙΚΕΣ ΕΝΕΡΓΕΙΕΣ (ACTIVATION ENERGIES) ΚΑΤΑ ΤΗ ΔΙΟΓΚΩΣΗ ΤΟΥ ΞΥΛΟΥ ΜΕΤΡΗΘΗΚΑΝ ΜΕ ΑΚΡΙΒΕΙΑ, ΜΕ ΧΡΗΣΗ ΤΗΣ ΣΧΕΤΙΚΗΣ ΕΞΙΣΩΣΗΣ ΤΟΥ ARRHENIUS, ΚΑΙ ΚΥΜΑΝΘΗΚΑΝ ΜΕΤΑΞΥ ΤΩΝ ΤΙΜΩΝ 32.2 ΚΑΙ 47.6 KJ/M. ΣΤΗΝ ΕΡΓΑΣΙΑ ΑΥΤΗ ΑΠΟΔΕΙΧΤΗΚΕ ΟΤΙ Η ΚΥΤΤΑΡΙΝΗ ΕΙΝΑΙ ΤΟ ΚΥΡΙΑ ΥΠΕΥΘΥΝΟ ΠΟΛΥΜΕΡΕΣ ΤΟΥ ΞΥΛΟΥ ΓΙΑ ΤΟ ΦΑΙΝΟΜΕΝΟ ΤΗΣ ΔΙΟΓΚΩΣΗΣ, ΣΕ ΕΠΙΒΕΒΑΙΩΣΗ ΘΕΩΡΙΩΝ ΠΟΥ ΕΙΧΑΝ ΕΙΣΑΧΘΕΙ ΤΗ ΔΕΚΑΕΤΙΑ ΤΟΥ ’40. ΟΙ ΚΥΡΙΟΤΕΡΕΣ ΠΑΡΑΜΕΤΡΟΙ ΠΟΥ ΒΡΕΘΗΚΑΝ ΝΑ ΕΠΗΡΕΑΖΟΥΝ ΚΑΘΟΡΙΣΤΙΚΑ ΤΗ ΔΙΟΓΚΩΣΗ ΤΟΥ ΞΥΛΟΥ ΣΕ ΝΕΡΟ ΚΑΙ ΧΗΜΙΚΑ ΑΝΤΙΔΡΑΣΤΗΡΙΑ ΕΙΝΑΙ: Η ΒΑΣΙΚΟΤΗΤΑ ΤΟΥ ΑΝΤΙΔΡΑΣΤΗΡΙΟΥ, ΤΟ ΜΟΡΙΑΚΟ ΤΟΥ ΜΕΓΕΘΟΣ, ΚΑΙ Η ΙΚΑΝΟΤΗΤΑ ΔΗΜΙΟΥΡΓΙΑΣ ΔΕΣΜΩΝ-ΥΔΡΟΓΟΝΟΥ. ΠΕΙΡΑΜΑΤΑ ΔΙΑΒΡΟΧΗΣ ΤΟΥ ΞΥΛΟΥ ΠΟΥ ΕΠΙΣΗΣ ΥΛΟΠΟΙΗΘΗΚΑΝ ΣΤΗΝ ΕΡΓΑΣΙΑ ΑΥΤΗ ΕΔΕΙΞΑΝ ΤΕΛΙΚΕΣ ΤΙΜΕΣ ΤΗΣ ΟΛΙΚΗΣ ΕΛΕΥΘΕΡΗΣ ΕΝΕΡΓΕΙΑΣ ΕΠΙΦΑΝΕΙΑΣ 48.0 TO 61.0 DYNES/CM, ΣΕ ΣΥΜΦΩΝΙΑ ΜΕ ΔΥΟ ΠΡΟΓΕΝΕΣΤΕΡΕΣ ΜΕΛΕΤΕΣ, ΟΠΩΣ ΕΠΙΣΗΣ ΚΑΛΕΣ ΣΥΣΧΕΤΙΣΕΙΣ ΜΕΤΑΞΥ ΤΗΣ ΜΕΓΙΣΤΗΣ ΔΙΟΓΚΩΣΗΣ ΞΥΛΟΥ ΚΑΙ ΤΗΣ ΕΙΔΙΚΗΣ ΙΚΑΝΟΤΗΤΑΣ ΔΙΑΒΡΟΧΗΣ ΤΟΥ ΙΔΙΟΥ ΕΙΔΟΥΣ ΞΥΛΟΥ. ΤΕΛΟΣ, ΑΥΤΗ Η ΕΙΔΙΚΗ ΠΕΙΡΑΜΑΤΙΚΗ ΣΥΣΚΕΥΗ ΠΟΥ ΧΡΗΣΙΜΟΠΙΗΘΗΚΕ ΕΔΩΣΕ ΤΗ ΔΥΝΑΤΟΤΗΤΑ, ΓΙΑ ΠΡΩΤΗ ΦΟΡΑ, ΝΑ ΕΚΤΙΜΗΘΟΥΝ ΜΕ ΑΚΡΙΒΕΙΑ ΟΙ ΡΥΘΜΟΙ ΔΙΟΓΚΩΣΗΣ ΤΟΥ ΞΥΛΟΥ, ΝΑ ΜΕΛΕΤΗΘΟΥΝ ΑΝΑΛΥΤΙΚΑ ΚΑΙ ΝΑ ΑΠΟΔΕΙΧΘΕΙ ΟΤΙ ΤΟ ΦΑΙΝΟΜΕΝΟ ΤΗΣ ΔΙΟΓΚΩΣΗΣ ΕΠΙΔΕΧΕΤΑΙ ΕΡΜΗΝΕΙΑΣ ΩΣ ΧΗΜΙΚΗ ΑΝΤΙΔΡΑΣΗ ΠΡΩΤΟΥ ΒΑΘΜΟΥ (ΕΞΙΣΩΣΗ ARRHENIUS).
Καθορισμός της φυσιολογικής απάντησης του άξονα υποθάλαμος-υπόφυση-επινεφρίδια σε ηλικιωμένους άντρες και γυναίκες, άνω των 65 ετών μετά από ACTH-test
Authors: Λεκκάκου Λεώνη
Published: September 2021

Σκοπός. Ο στόχος ήταν να ελέγξουμε την απάντηση του άξονα υποθάλαμος-υπόφυση-επινεφρίδια σε ηλικιωμένους άντρες και γυναίκες άνω των 65 ετών χρησιμοποιώντας μια δυναμική δοκιμασία διέγερσης με 1 μg ACTH. Υλικά και μέθοδος. Μελετήθηκαν συνολικά 61 άτομα, ηλικίας 20-92 ετών χωρίς ιστορικό οξείας, χρόνιας νόσου ή ενδοκρινικών διαταραχών. Τα άτομα χωρίστηκαν σε δύο ομάδες. Η πρώτη ομάδα περιελάμβανε 40 άτομα με ηλικία μεγαλύτερη των 65 ετών, 20 άνδρες και 20 γυναίκες, μέσης ηλικίας 79.00 ± 6.7 έτη και με δείκτη σωματικής μάζας 23.7 ± 1.07 kg/m², mean ± SD. Η δεύτερη ομάδα (ομάδα ελέγχου) περιελάμβανε 21 νεότερα άτομα, 8 άνδρες και 13 γυναίκες, ηλικίας 43.5 ± 10.5 έτη και με δείκτη μάζας σώματος 28.6 ± 2.1 kg/m². Τα άτομα υποβλήθηκαν σε δυναμική δοκιμασία με χορήγηση 1 μg ACTH ενδοφλεβίως. Έγινε αιμοληψία στο χρόνο μηδέν πριν τη χορήγηση της ACTH για να μετρηθούν τα βασικά επίπεδα ορμονών και της κορτιζόλης, και στα 30 και 60 λεπτά μετά την χορήγηση για τον προσδιορισμό της απάντησης της κορτιζόλης. Αποτελέσματα. Διαπιστώσαμε στατιστικά σημαντική διαφορά στη μέση τιμή της τριιωδοθυρονίνης, της προλακτίνης, της σωματομεδίνης και της θειικής δευδροεπιανδροστερόνης μεταξύ ηλικιωμένων και νεότερων ενηλίκων, με χαμηλότερες τιμές στους πρώτους. Η βασική τιμή κορτιζόλης στο χρόνο μηδέν δεν διέφερε σημαντικά μεταξύ των υπό μελέτη ατόμων. Παρατηρήσαμε ότι μετά από τη διέγερση με 1 μg ACTH , τα επίπεδα της κορτιζόλης μεταβλήθηκαν διαχρονικά με τον ίδιο τρόπο, ανάμεσα στις δυο ομάδες. Σημαντικές διαφορές παρατηρηθήκαν στην ομάδα ατόμων άνω των εβδομήντα ετών ως προς την απάντηση στη δυναμική δοκιμασία. Σημαντικά μεγαλύτερο ποσοστό ηλικιωμένων αντρών εμφάνισαν μειωμένη απάντηση. Τέλος, κατά τον έλεγχο της επαναφοράς στη βασική κατάσταση στα 60 λεπτά μετά τη δοκιμασία δεν διαπιστώθηκαν διαφορές μεταξύ των ηλικιακών ομάδων. Συμπέρασμα. Οι υγιείς υπερήλικες διατηρούν καλή ρύθμιση του άξονα ΥΥΕ μετά την επιβολή στρεσσογόνου ερεθίσματος. Ήπια έκπτωση στη διεγερσιμότητα αλλά όχι στην επαναφορά στη βασική κατάσταση παρατηρείται στους ηλικιωμένους άντρες.
Η απεργία πείνας των 300 μεταναστών υπό το πρίσμα της θεωρίας της πολυπλοκότητας
Authors: Πιστικός Ηλίας
Published: September 2021

Η παρούσα διατριβή είναι μια μελέτη περίπτωσης πάνω στην απεργία πείνας που πραγματοποίησαν 300 μετανάστες χωρίς χαρτιά σε Αθήνα και Θεσσαλονίκη, το 2011, διεκδικώντας από το ελληνικό κράτος νομιμοποίηση όλων των μεταναστών. Η συγκεκριμένη περίπτωση διερευνάται ως μια μορφή αντίστασης της γυμνής ζωής (bare life), ο αποκλεισμός της οποίας συμβάλλει τόσο στη θεμελίωση της εθνοκρατικής κυριαρχίας, όσο και στην εκμετάλλευση της εργασίας στον καπιταλισμό. Αντλώντας πρωτίστως από προσεγγίσεις της πολυπλοκότητας (complexity theory), και υπό την επιρροή του γαλλικού μεταδομισμού, η απεργία πείνας προσεγγίζεται ως κόμβος τάσεων και εντάσεων, δηλαδή ως ένα αντικείμενο-δεσμός γύρω από το οποίο διέδρασαν πολύπλοκα μεταξύ τους πολλαπλές δυνάμεις. Ακολουθώντας μια οντολογία των συναρθρώσεων (assemblage ontology), μας δίνεται η δυνατότητα να αποφύγουμε τις ομοιογενοποιητικές αναπαραστάσεις αυτών των δυνάμεων ως ενιαίων και αδιαίρετων οντοτήτων, αναπαραστάσεις που ευνοούν την επακόλουθη εγγραφή αυτών των δυνάμεων σε γραμμικές αναγνώσεις της ιστορίας˙ αντιθέτως, οι δυνάμεις αυτές ήταν αναδυόμενες και τα επιμέρους τους συστατικά διαδρούσαν με το περιβάλλον τους όχι μόνο ως μέρος του συνόλου, αλλά και αυτόνομα. Υπ’ αυτό το πρίσμα, ιδιαίτερη έμφαση δίνεται στις διαδικασίες εντατικής ανάδυσης της αλληλεγγύης μέσα από το στρώμα εθνοκρατικών αυτονόητων, δηλαδή σε διαδικασίες που μετασχηματίζουν τα αλληλέγγυα σώματα καθώς αναδύεται η δύναμη αλληλεγγύης.
Πολιτικές για τον έλεγχο του εθνικού παρελθόντος από το καθεστώς της 21ης Απριλίου
Authors: Κούκη Ελένη-Αργυρώ
Published: September 2021

Η διατριβή αυτή ερευνά τις πολιτικές της ιστορίας που ανέπτυξε το καθεστώς της 21ης Απριλίου εστιάζοντας σε δύο ειδικές πτυχές, τη διαχείριση των εθνικών τελετών και το σχεδιασμό των δημόσιων μνημείων. Ο στόχος της είναι διπλός, να αποτελέσει μια πρωτότυπη συνεισφορά στο πεδίο της μελέτη των μνημείων και των τελετών, και ταυτόχρονα να μελετήσει τη φυσιογνωμία του ίδιου του δικτατορικού καθεστώτος. Με βασικό θεωρητικό εργαλείο την έννοια «πολιτικές της ιστορίας», η διατριβή αυτή προχώρησε σε μια όσο το δυνατό πιο λεπτομερή ανασύσταση του μωσαϊκού της δικτατορικής εξουσίας αναζητώντας τις εσωτερικές συγκρούσεις που σημάδεψαν τη διαδικασία συγκρότησης του καθεστώτος. Για την ανάλυση των επιμέρους περιπτώσεων μελέτης λήφθηκε υπόψη η πολιτική συγκυρία, και τα διαφορετικά κοινά τα οποία αποτελούσαν τους αποδέκτες των μνημειακών και τελετουργικών εγχειρημάτων της δικτατορίας της 21ης Απριλίου. Επικεντρώνοντας στη συγκυρία, στη ρευστότητα του πλέγματος της δικτατορικής εξουσίας και στην αντιφατικότητα των στόχων, η έρευνα αυτή επιχειρεί να θέσει το ζήτημα της μνημειακής και επετειακής πολιτικής της Δικτατορίας της 21ης Απριλίου σε νέες βάσεις και να απομακρυνθεί από αναλύσεις που αντιμετωπίζουν τα εγχειρήματα αυτά ως απλές αντανακλάσεις του αυταρχικού χαρακτήρα του καθεστώτος. Η έρευνα αυτή αντιμετώπισε τα μνημεία και τις τελετές ως διαφιλονικούμενα πεδία άσκησης εξουσίας η μελέτη των οποίων μπορεί να διαφωτίσει τις τομές και τις ανατροπές που το απριλιανό πραξικόπημα επέφερε στο οικοδόμημα της μετεμφυλιακής εξουσίας. Η διατριβή βασίζεται σε αρχειακό υλικό του υπουργείου Εσωτερικών που πρόσφατα ταξινομήθηκε και έγινε προσβάσιμο στους ερευνητές, καθώς και σε αταξινόμητο υλικό του υπουργείου Προεδρίας της Κυβερνήσεως. Ακόμη, μελετήθηκαν σημαντικά ιδιωτικά αρχεία όπως αυτό του Κωνσταντίνου Δοξιάδη, ενώ αξιοποιήθηκε ο Τύπος της εποχής και ποικίλο οπτικοακουστικό υλικό (φωτογραφίες, Επίκαιρα), καθώς και υλικό που προέκυψε από επιτόπια έρευνα, ιδιαίτερα στη Βόρεια Ελλάδα, για την επισήμανση μνημείων που κατασκευάστηκαν την εποχή της Χούντας.
Σχεδιασμός υβριδικού εδράνου ολίσθησης (υδροδυναμικού - ηλεκτρομαγνητικού)
Authors: Φαρμακόπουλος Μιχαήλ
Published: September 2021

Η παρούσα διδακτορική διατριβή αναφέρεται σε έδρανα ολίσθησης. Συγκεκριμένα, αναφέρεται στο σχεδιασμό και την κατασκευή ενός νέου, πρωτότυπου υβριδικού εδράνου ολίσθησης, το οποίο έχει τη δυνατότητα να λειτουργεί είτε ως υδροδυναμικό, είτε ως ενεργό ηλεκτρομαγνητικό, είτε ως υβριδικό, δηλαδή υδροδυναμικό και ενεργό ηλεκτρομαγνητικό ταυτόχρονα.Προκειμένου να πραγματοποιηθεί ο σχεδιασμός και η κατασκευή του συγκεκριμένου υβριδικού εδράνου ολίσθησης, έγιναν υπολογισμοί και προσομοίωση του υδροδυναμικού πεδίου για τα υδροδυναμικά έδρανα ολίσθησης και του ηλεκτρομαγνητικού πεδίου για τα ηλεκτρομαγνητικά έδρανα στο πρόγραμμα ANSYS. Η προσομοίωση των υβριδικών εδράνων ολίσθησης έγινε με επαναληπτική διαδικασία μεταξύ του υδροδυναμικού και του ηλεκτρομαγνητικού πεδίου προκειμένου να υπολογίζεται το κάθε επιθυμητό μέγεθος.Για το σχεδιασμό του υβριδικού εδράνου ολίσθησης χρησιμοποιήθηκε το σχεδιαστικό πρόγραμμα CATIA.Για την προσομοίωση του ελέγχου του υβριδικού εδράνου ολίσθησης, χρησιμοποιήθηκε το πρόγραμμα Matlab, το οποίο ενεργοποιεί το πρόγραμμα Ansys για τον υπολογισμό των χαρακτηριστικών του υδροδυναμικού και του ηλεκτρομαγνητικού πεδίου του εδράνου και το Simulink module του Matlab για τον υπολογισμό των χαρακτηριστικών του ελέγχου, ώστε να γίνονται όλοι οι απαραίτητοι υπολογισμοί αυτοματοποιημένα.Τέλος, έγιναν υπολογισμοί και προσομοίωση δυναμικής περιστρεφόμενων αξόνων, με στήριξη του ρότορα σε δύο έδρανα και δίσκο προσαρμοσμένο στον ρότορα, στο πρόγραμμα Matlab, με σύνδεση με το Ansys για τον υπολογισμό των συντελεστών ελαστικότητας και απόσβεσης και το Simulink module του Matlab για τον υπολογισμό των χαρακτηριστικών του ελέγχου, με σκοπό την ολοκληρωμένη ανάλυση του συστήματος.Συμπερασματικά, μέσω της συγκεκριμένης διδακτορικής διατριβής αποδεικνύεται πως ο σχεδιασμός, η λειτουργία και η κατασκευή του συγκεκριμένου πρωτότυπου υβριδικού εδράνου ολίσθησης είναι εφικτά, και από τα αποτελέσματα προκύπτει πως η λειτουργία ενός τέτοιου υβριδικού εδράνου ολίσθησης, έχει πολλά πλεονεκτήματα σε σχέση με άλλα έδρανα στήριξης περιστρεφόμενων αξόνων, είτε αυτά είναι απλά είτε υβριδικά και μπορεί να εφαρμοστεί είτε σε εργαστηριακό επίπεδο είτε σε βιομηχανικές εφαρμογές.
Energy efficiency in manufacturing systems
Authors: Φυσικόπουλος Απόστολος
Published: September 2021

Αντικείμενο της παρούσας διατριβής είναι η μελέτη της ενεργειακής αποδοτικότητας των συστημάτων παραγωγής. Η αύξηση της ενεργειακής αποδοτικότητας, προσφέρει μείωση του κόστους παραγωγής και των βλαβερών επιπτώσεων στο περιβάλλον. Αρχικά, παρέχονται ορισμοί για την ενεργειακή αποδοτικότητα, προκειμένου να συμπεριληφθεί και αυτός o σημαντικός δείκτης στα συνήθη κριτήρια λήψης αποφάσεων (δηλαδή το χρόνο, το κόστος, την ευελιξία και την ποιότητα). Οι ορισμοί αυτοί χρησιμοποιούνται για την ανάπτυξη μιας γενικευμένης και ολιστικής μεθοδολογίας ως προς την αύξηση της ενεργειακής αποδοτικότητας στα συστήματα παραγωγής. Το βασικό στοιχείο της μεθόδου είναι ο διαχωρισμός του ορισμού της ενεργειακής απόδοσης και της μελέτης του σε τέσσερα ιεραρχικά επίπεδα, ξεκινώντας από την διεργασία, τη εργαλειομηχανή, τη γραμμή παραγωγής και την μονάδα παραγωγής. Ορισμοί στο επίπεδο της διεργασίας, παρέχονται για την πλειονότητα των κατηγοριών των μηχανουργικών διεργασιών. Στο επίπεδο της εργαλειομηχανής μελετώνται οι διαφορές που προκύπτουν από την γεωμετρία του προϊόντος, και επισημαίνονται οι αλληλεπιδράσεις με το επίπεδο της διεργασίας μέσω παραγόντων, όπως ο χρόνος διεργασίας. Επιπλέον, αποδεικνύεται ότι τα περιφερειακά των εργαλειομηχανών είναι υπεύθυνα για ένα σημαντικό μέρος της καταναλισκόμενης ενέργειας. H ενεργειακή κατάταξη των περιφερειακών των εργαλειομηχανών, με βάση την εξάρτηση της κατανάλωσης τους από παραμέτρους της διεργασίας, είναι απαραίτητη. Μελέτες στα επίπεδο της γραμμής παραγωγής και της μονάδας παραγωγής, δείχνουν ότι η ενεργειακή αποδοτικότητα εξαρτάται σε μεγάλο βαθμό από τον χρονοπρογραμματισμό της παραγωγής και μπορεί να βελτιωθεί με την κατάλληλη αξιοποίηση των εργαλειομηχανών, συμπεριλαβαίνοντας τον τερματισμό της λειτουργιάς αυτών ή τη χρήση οικολογικών λειτουργιών (eco-modes). Όλες οι μέθοδοι που αναπτύχθηκαν για τα επίπεδα παραγωγής επαληθεύονται με μελέτες εφαρμογής. Για την υλοποίηση της μεθόδου αναπτύχθηκε λογισμικό το οποίο αξιολογήθηκε σε τρεις διαφορετικούς βιομηχανικούς τομείς με σημαντικά αποτελέσματα. Αυτό το πρωτότυπο εργαλείο υποστήριξης αποφάσεων μπορεί να βοηθήσει στην μείωση της ενεργειακής κατανάλωσης χρησιμοποιώντας πολύ-παραγοντική βελτιστοποίηση, λαμβάνοντας υπόψιν την ενεργειακή αποδοτικότητα μαζί με τα συνήθη κριτήρια λήψης αποφάσεων αλληλοεπιδρώντας με τα συστήματα παρακολούθησης των εργαλειομηχανών.
Έλεγχος ακουστικής κλειστών χώρων με προσαρμοσμένα ακουστικά στοιχεία
Authors: Πολυχρονόπουλος Σπυρίδων
Published: September 2021

Ο ήχος είναι ένα αρκετά παλιό πεδίο έρευνας, όμως μέχρι και σήμερα πολλές πτυχές του παραμένουν ανεξερεύνητες. Έτσι ακόμη και στις μέρες μας, παραμένει ελκυστική ερευνητική περιοχή για αρκετούς επιστήμονες. Ορισμένα από τα σύγχρονα επιστημονικά πεδία της ακουστικής είναι: η ακουστική χώρων, η ψυχοακουστική, η μουσική ακουστική, η ανάλυση φωνής, η ηλεκτρoακουστική, η ψηφιακή επεξεργασία ακουστικού σήματος, η υποβρύχια ακουστική, η ακουστική οικολογία, η περιβαλλοντική ακουστική, η αρχιτεκτονική ακουστική και άλλα. Κύριο αντικείμενο της διατριβής αποτελεί η μελέτη των συντονιστών Helmholtz. Για τον σκοπό της μελέτης αυτής υλοποιήθηκαν εξομοιώσεις σε περιβάλλον πεπερασμένων στοιχείων, μελετήθηκε η συμβολή των συντονιστών στην ακουστική των αρχαίων θεάτρων και υλοποιήθηκαν μοντέλα με τη βοήθεια ψηφιακών φίλτρων. Οι διαφορετικές προσεγγίσεις στη μελέτη των συντονιστών έχουν μεγάλο ενδιαφέρον, αφενός για την περαιτέρω γνώση των αρχών λειτουργίας τους, αφετέρου, για τη δημιουργία νέων υπολογιστικών εργαλείων, που χωρίς να απαιτούν μεγάλη υπολογιστική ισχύ προβλέπουν με σχετική ακρίβεια την συμπεριφορά τους στο ακουστικό πεδίο.
Συμβολή στη μελέτη της τρισδιάστατης δομής απόσβεσης των σεισμικών κυμάτων στο χώρο του Αιγαίου
Authors: Βεντούζη Χρυσάνθη
Published: September 2021

Σκοπός της παρούσας διατριβής ήταν η μελέτη της τρισδιάστατης δομής ανελαστικής απόσβεσης των σεισμικών κυμάτων στο χώρο του Αιγαίου. Καθορίστηκαν τρισδιάστατα μοντέλα ανελαστικής απόσβεσης τόσο για τα επιμήκη όσο και για τα εγκάρσια σεισμικά κύματα, χρησιμοποιώντας τους χρόνους απόσβεσης που υπολογίστηκαν από τα φάσματα επιτάχυνσης των κυμάτων χώρου για σεισμούς ενδιαμέσου βάθους που καταγράφηκαν από δύο τοπικά σεισμολογικά δίκτυα που εγκαταστάθηκαν στην περιοχή μελέτης. Υπολογίστηκαν οι χρόνοι απόσβεσης με την εφαρμογή δύο προσεγγίσεων (αυτόματης-μη αυτόματης) από την κλίση του φάσματος επιτάχυνσης εξασθένισης της πηγής πάνω από τη γωνιακή συχνότητα θεωρώντας μοντέλο σεισμικής πηγής Brune. Πραγματοποιήθηκε τομογραφική αντιστροφή των χρόνων απόσβεσης και υπολογίστηκαν τα τρισδιάστατα μοντέλα ανελαστικής απόσβεσης των επιμήκων και εγκαρσίων κυμάτων. Η εντονότερη απόσβεση επικρατεί στην περιοχή κάτω από το ηφαιστειακό τόξο, με τις μεγαλύτερες τιμές να παρατηρούνται κυρίως στα βάθη των 80-100km στο ανατολικότερο τμήμα του. Η περιοχή υψηλής ανελαστικής απόσβεσης είναι σε εξαιρετική συμφωνία με τη ζώνη χαμηλής ταχύτητας των σεισμικών κυμάτων άνω μανδύα βάσει τομογραφικών μοντέλων που έχουν υπολογιστεί για την περιοχή μελέτης όσο και με άλλα μοντέλα απόσβεσης που αφορούν παρόμοιες ζώνες κατάδυσης. Η προσδιοριζόμενη ζώνη υψηλής απόσβεσης βρίσκεται σε άμεση εξάρτηση με την κύρια πηγή μάγματος της περιοχής της σφήνας του μανδύα. Επίσης πραγματοποιήθηκε αξιολόγηση του προσδιοριζόμενου μοντέλου ανελαστικής απόσβεσης σε σχέση με την απόσβεση της ισχυρής σεισμικής κίνησης στο Ν. Αιγαίο. Έγιναν συγκρίσεις με ήδη δημοσιευμένα αποτελέσματα που αφορούν την απόσβεση των σεισμικών κινήσεων της περιοχής, όπου επιβεβαιώθηκε η χαρακτηριστική διαφοροποίηση ανάμεσα στους χρόνους απόσβεσης των εσωτερικού και εξωτερικού τόξου σταθμών που είχε παρατηρηθεί και στις ισχυρές σεισμικές κινήσεις προηγούμενων μελετών.
Μεταβολισμός και μοριακές μεταβολές του κολπικού μυοκαρδίου προ και μετά εξωσωματική κυκλοφορία
Authors: Πολυμερὀπουλος Ευάγγελος
Published: September 2021

Η κολπική μαρμαρυγή αποτελεί την συχνότερη μετεγχειρητική επιπλοκή ασθενών που υποβάλλονται σε καρδιοχειρουργικές επεμβάσεις με εξωσωματική κυκλοφορία. Σκοπός της παρούσας μελέτης ήταν να ερευνηθεί η δυνατότητα μείωσης της επίπτωσης της κολπικής μαρμαρυγής σε ασθενείς που υποβάλλονται σε καρδιοχειρουργική επέμβαση με εξωσωματική κυκλοφορία, με την χορήγηση χορήγηση βιταμίνης C και L-καρνιτίνης. Για τον σκοπό αυτό διενεργήθηκε μία προοπτική, τυχαιοποιημένη, διπλά τυφλή μελέτη. Η χορήγηση βιταμίνης C αποδείχθηκε αποτελεσματική και ασφαλής για την πρόληψη της μετεγχειρητικής κολπικής μαρμαρυγής. Στους κόλπους ασθενών που εμφανίζουν μετεγχειρητική κολπική μαρμαρυγή έχουμε αλλαγή στον λόγο του κολλαγόνου Ι προς το κολλαγόνο ΙΙΙ, με επικράτηση του κολλαγόνου Ι. Το κολλαγόνο ΧΙ αποτελεί πυρήνα επέκτασης των ινιδίων του κολλαγόνου Ι και ΙΙΙ, καθορίζοντας το μήκος και την διάταξη των ινιδίων αυτών. Σκοπός της παρούσας μελέτης, ήταν να διερευνήσει τη συμμετοχή των κολλαγόνων τύπου ΧΙ στην αρρυθμιογένεση της κολπικής μαρμαρυγής και να ταυτοποιήσει τα επίπεδα έκφρασης του mRNA και των αντίστοιχων πρωτεϊνών των κολλαγόνων τύπου XI σε ασθενείς με μετεγχειρητική κολπική μαρμαρυγή σε σύγκριση με ασθενείς που δεν εμφανίζουν κολπική μαρμαρυγή. Από τα αποτελέσματά μας δεν διαπιστώθηκε σημαντική διαφορά μεταξύ των δυο ομάδων.
Ανάλυση της ευστάθειας κατά την ανάπτυξη ελλειψοειδών καρκινικών όγκων
Authors: Παναγιωτοπούλου Βασιλική-Χριστίνα
Published: September 2021

The mathematical analysis of the tumour growth attracted a lot of interest in thelast two decades. However, as of today no generally accepted model for tumourgrowth exists. This is due partially to the incomplete understanding of the relatedpathology as well as the extremely complicated procedure that guides the evolutionof a tumour. Moreover, the growth of a tumour does depend on the available tissuesurrounding the tumour and therefore it represents a physical case which is realisticallymodelled by ellipsoidal geometry. The remarkable aspect of the ellipsoidalshape is that it represents the sphere of the anisotropic space. It provides the appropriategeometrical model for any direction dependent physical quantity. In thepresent work we analyze the stability of a spherical tumour for four continuous modelsof an avascular tumour and the stability study of an ellipsoidal tumour. For allve models, conditions for the stability are stated and the results are implementedThe mathematical analysis of the tumour growth attracted a lot of interest in thelast two decades. However, as of today no generally accepted model for tumourgrowth exists. This is due partially to the incomplete understanding of the relatedpathology as well as the extremely complicated procedure that guides the evolutionof a tumour. Moreover, the growth of a tumour does depend on the available tissuesurrounding the tumour and therefore it represents a physical case which is realisticallymodelled by ellipsoidal geometry. The remarkable aspect of the ellipsoidalshape is that it represents the sphere of the anisotropic space. It provides the appropriategeometrical model for any direction dependent physical quantity. In thepresent work we analyze the stability of a spherical tumour for four continuous modelsof an avascular tumour and the stability study of an ellipsoidal tumour. For allve models, conditions for the stability are stated and the results are implemented numerically. For the spherical cases, it is observed that the steady state radii thatsecure the stability of the tumour are dierent for each of the four models, and thatresults to dierences in the stable and unstable modes. As for the ellipsoidal model,it is shown that, in contrast to the highly symmetric spherical case, where stabilityis possible to be achieved, there are no conditions that secure the stability of anellipsoidal tumour. Hence, as in many physical cases, the observed instability is aconsequence of the lack of symmetry.
Ο ρόλος της δυναμικής τρισδιάστατης υπερηχοκαρδιογραφίας-υπερηχοκαρδιογραφίας αντίθεσης στην εκτίμηση της στεφανιαίας νόσου
Authors: Φελέκος Ιωάννης
Published: September 2021

Σκοπός: Ο στόχος της παρούσας μελέτης ήταν να εκτιμηθεί η δυνατότητα αξιολόγησης των διαταραχών της συστολικής πάχυνσης και της αιμάτωσης των μυοκαρδιακών τοιχωμάτων κατά τη διενέργεια της τρισδιάστατης (RT3D) δυναμικής υπερηχοκαρδιογραφίας αντίθεσης με αδενοσίνη και να συγκριθεί η διαγνωστική της ακρίβεια με την κλασική δισδιάστατη (2D) τεχνική, χρησιμοποιώντας τη στεφανιαιογραφία ως μέθοδο αναφοράς.Μέθοδος: Εξήντα (60) ασθενείς με γνωστή ή πιθανή στεφανιαία νόσο (ΣΝ) υποβλήθηκαν σε δυναμική υπερηχοκαρδιογραφία αντίθεσης με αδενοσίνη και σε στεφανιαιογραφία σε διάστημα ενός μήνα. Ελήφθησαν 2D κορυφαίες λήψεις τεσσάρων, δύο και τριών καρδιακών κοιλοτήτων, καθώς και 3D πληροφορία υπό τη μορφή πυραμιδικού όγκου (full-volume dataset), τόσο σε ηρεμία όσο και στο μέγιστο της φόρτισης. Χρησιμοποιήθηκε το μοντέλο των 17 μυοκαρδιακών τμημάτων και το κάθε τμήμα εκτιμήθηκε με βάση τη συστολική πάχυνση και την αιμάτωση.Αποτελέσματα: Η μέση ηλικία του πληθυσμού της μελέτης ήταν (60,1 ± 8,5 έτη, 38 άνδρες). Εκτιμηθήκαν 1020 τμήματα σε ηρεμία και στο μέγιστο της φόρτισης. Η ανάλυση της συστολικής πάχυνση σε ηρεμία ήταν εφικτή στο 98% των τμημάτων με το 2D και 97% με το RT3D, ενώ στη μέγιστη φόρτιση τα ποσοστά ήταν 93% και 92% αντίστοιχα. Η εκτίμηση της αιμάτωσης σε ηρεμία ήταν εφικτή στο 97% των τμημάτων με το 2D και 96% με το RT3D. Στο μέγιστο έργο τα αντίστοιχα ποσοστά ήταν 92% και 90%. Αναφορικά με την εκτίμηση της συστολικής πάχυνσης η ευαισθησία και η ειδικότητα του 2D να διαγνώσει ΣΝ ήταν 80% και 82%, ενώ τα αντίστοιχα ποσοστά για το RT3D ήταν 82% και 64%. Σχετικά με την αξιολόγηση της αιμάτωσης, το 2D παρουσίασε 88% ευαισθησία και 64% ειδικότητα, ενώ το RT3D 90% και 73% αντίστοιχα. Η ανάλυση ανά περιοχή αγγείου δεν ανέδειξε στατιστικά σημαντικές διαφορές μεταξύ των δύο μεθόδων για τη μελέτη τόσο των διαταραχών της συστολικής πάχυνσης και όσο της αιμάτωσης των μυοκαρδιακών τοιχωμάτων.Συμπεράσματα: Η τρισδιάστατη δυναμική υπερηχοκαρδιογραφία αντίθεσης με αδενοσίνη είναι μια εφικτή και χρήσιμη τεχνική για την αξιολόγηση των διαταραχών της συστολικής πάχυνσης και της αιμάτωσης των μυοκαρδιακών τμημάτων σε ασθενείς με γνωστή ή πιθανή στεφανιαία νόσο, παρά τα όποια προβλήματα που αφορούν τη χωρική και χρονική διακριτική ικανότητα της μεθόδου.
Ταυτόχρονη χαρτογράφηση και εντοπισμός με τεχνικές ευφυών συστημάτων
Authors: Ζήκος Νικόλαος
Published: September 2021

Η παρούσα διατριβή πραγματεύεται το πρόβλημα της ταυτόχρονης Χαρτογράφησης και Εντοπισμού, επίσης γνωστό ως SLAM (Simoultaneous Localization And Mapping). Στα πλαίσια της διατριβής αναπτύχθηκαν δυο νέες μέθοδοι, η L-SLAM και η G-SLAM. Και οι δύο αυτές μέθοδοι χειρίζονται το πρόβλημα πιθανοτικά. Η μέθοδος L-SLAM βασίζεται στην παρατήρηση ότι σχεδόν όλα τα κινηματικά μοντέλα των ρομποτικών οχημάτων μπορούν να διαχωριστούν σε γραμμικά και μη γραμμικά τμήματα. Όπως ακριβώς συμβαίνει και με της μεθόδους FastSLAM έτσι και στο L-SLAM το πρόβλημα διαχωρίζεται σε δύο τμήματα στα οποία στο μεν πρώτο γίνεται εκτίμηση με particle filters και στο δεύτερο με Kalman φίλτρα. Η καινοτομία της L-SLAM έγκειται στο γεγονός ότι διαχωρίζεται το κινηματικό μοντέλο στο μη γραμμικό του τμήμα το οποίο εκτιμάτε με particle filters και στο γραμμικό που εκτιμάται με γραμμικά φίλτρα Kalman. Η συνεισφορά αυτής της μεθόδου είναι ότι μειώνει της διαστάσεις του partlce φίλτρου από τρεις που χρησιμοποιούνται στο FastSLAM σε μια σε δισδιάστατα προβλήματα. Μειώνοντας τις διαστάσεις του particle φίλτρου μειώνεται και η πολυπλοκότητα από O^3 σε O^1. Επίσης οι καταστάσεις που περισσεύουν είναι γραμμικές και εκτιμώνται με γραμμικά Kalman φίλτρα έναντι της μεθόδου FastSLAM που χρησιμοποιεί μη γραμμικά Extended Kalman φίλτρα. Επίσης περιγράφεται η επέκταση της μεθόδου αυτής στον τρισδιάστατο χώρο όπου τα οφέλη είναι μεγαλύτερα καθώς μειώνεται η πολυπλοκότητα του τρισδιάστατου προβλήματος από O^6 σε Ο^3.Η δεύτερη μέθοδος που αναπτύξαμε είναι η G-SLAM. Σε αντίθεση με τις προαναφερθείσες μεθόδους η G-SLAM παράγει χάρτες μεγαλύτερης ευκρίνειας γεγονός πολύ σημαντικό όταν ένα ρομποτικό όχημα κινείται σε εσωτερικούς χώρους. Είναι αρκετές οι αντίστοιχες μέθοδοι που έχουν προταθεί και παράγουν χάρτες υψηλής ευκρίνειας και βασίζονται στο Grid Occupancy. Η G-SLAM βασίζεται στην παρατήρηση ότι όλες αυτές οι μέθοδοι αναλώνονται στο να εκτιμούν σημεία του χώρου τα οποία είναι ασήμαντα όπως τα σημεία του χώρου στα οποία δεν υπάρχουν εμπόδια. Στη μέθοδο G-SLAM ο χάρτης αποτελείται από διάσπαρτα σημεία τα οποία με την τεχνική του G-SLAM συσσωρεύονται γύρω από τα εμπόδια. Τέλος παρατίθενται πειραματικά αποτελέσματα με τη χρήση συνθετικών αλλά και πραγματικών δεδομένων και γίνεται σύγκριση με όλες τις προαναφερθείσες μεθόδους.